b'\n_START_ARTICLE_\nAngliavandeniai\n_START_PARAGRAPH_\nAngliavandeniai, karbohidratai arba sacharidai (gr. \xcf\x83\xce\xac\xce\xba\xcf\x87\xce\xb1\xcf\x81\xce\xbf\xce\xbd\xc2\xa0\xe2\x80\x93 cukrus)\xc2\xa0\xe2\x80\x93 polifunkciniai organiniai junginiai, kurie turi vien\xc4\x85 aldehido funkcin\xc4\x99 grup\xc4\x99 arba ketogrup\xc4\x99 ir daug -OH grupi\xc5\xb3. Bendra formul\xc4\x97 kartais u\xc5\xbera\xc5\xa1oma kaip C\xe2\x82\x99H\xe2\x82\x82\xe2\x82\x99O\xe2\x82\x99, bet tai n\xc4\x97ra visi\xc5\xa1kai tikslu, nes kai kurie karbohidratai (j\xc5\xb3 pavadinimuose sakomas prie\xc5\xa1d\xc4\x97lis deoksi) turi vienu deguonies atomu ma\xc5\xbeiau (-H vietoje -OH)._NEWLINE_Angliavandeniai b\xc5\xabtini gyviesiems organizmams. Organizmuose jie veikia kaip energijos \xc5\xa1altiniai, sud\xc4\x97tingesni\xc5\xb3 organini\xc5\xb3 jungini\xc5\xb3 dalys (pvz., deoksiriboz\xc4\x97 DNR molekul\xc4\x97se), atramin\xc4\x97s molekul\xc4\x97s (pvz., celiulioz\xc4\x97), atpa\xc5\xbe\xc4\xafstami komponentai (pvz., glikokalikso oligosacharidai veikia kaip antigenai) ir kt._NEWLINE_Polimerin\xc4\x97s sandaros angliavandeniai vadinami polisacharidais. Angliavandenius sintetina visi organizmai. Fotosintez\xc4\x97je atmosferos anglies dioksido anglies atomai \xc4\xafjungiami \xc4\xaf angliavandeni\xc5\xb3 molekules.\n_START_SECTION_\nStrukt\xc5\xabra\n_START_PARAGRAPH_\nPaprastieji angliavandeniai sudaryti i\xc5\xa1 anglies, vandenilio ir deguonies atom\xc5\xb3, santykiu 1:2:1 moli\xc5\xb3, ta\xc4\x8diau daug svarbi\xc5\xb3 angliavandeni\xc5\xb3 neatitinka \xc5\xa1ios taisykl\xc4\x97s (pavyzd\xc5\xbeiui, deoksiriboz\xc4\x97). Kartais angliavandeniams priskiriamos ir kai kurios med\xc5\xbeiagos, turin\xc4\x8dios kit\xc5\xb3 element\xc5\xb3 atom\xc5\xb3 (pavyzd\xc5\xbeiui, chitinas, kuriame yra azoto). Angliavandenius sudaro\xc2\xa0\xe2\x80\x93 C, H ir O atomai.\n_START_SECTION_\nMaistin\xc4\x97 vert\xc4\x97\n_START_PARAGRAPH_\n\xc5\xbdmogaus maiste angliavandeniai n\xc4\x97ra b\xc5\xabtini, nes organizme baltymai gali b\xc5\xabti ver\xc4\x8diami angliavandeniais. Kai kuri\xc5\xb3 \xc5\xbemoni\xc5\xb3 dietoje angliavandeni\xc5\xb3 kiekis artimas 0\xc2\xa0%, bet jie i\xc5\xa1lieka sveiki. Ta\xc4\x8diau angliavandeni\xc5\xb3 \xc4\xafsisavinimui reikia ma\xc5\xbeiau vandens nei baltym\xc5\xb3 ar riebal\xc5\xb3 \xc4\xafsisavinimui, tod\xc4\x97l jie i\xc5\xa1lieka svarbiu energijos \xc5\xa1altiniu._NEWLINE_Angliavandeniai sudaro 80\xc2\xa0% sausosios augal\xc5\xb3 mas\xc4\x97s ir 2\xc2\xa0% sausosios gyv\xc5\xabn\xc5\xb3 mas\xc4\x97s. Angliavandeniai labai paplit\xc4\x99 gamtoje ir labai svarb\xc5\xabs gyv\xc5\xb3j\xc5\xb3 organizm\xc5\xb3 ir \xc5\xbemogaus biologiniams procesams._NEWLINE_Kai maiste yra ma\xc5\xbeai arba visai n\xc4\x97ra angliavandeni\xc5\xb3, da\xc5\xbenai pastebimi ilgalaikiai efektai\xc2\xa0\xe2\x80\x93 suma\xc5\xbe\xc4\x97j\xc4\x99s atleti\xc5\xa1kumas, \xc5\xbeala smegenims, nefrotoksikacija. Smegenys gali \xc4\xafsisavinti tik angliavandenius, o baltym\xc5\xb3 gali nepakakti angliavandeni\xc5\xb3 gamybai. Be to, mintant vien tik baltyminiu maistu organizmas aminor\xc5\xabg\xc5\xa1tis ver\xc4\x8dia angliavandeniais, ir \xc5\xa1io proceso metu pasigamina daug amonio, kur\xc4\xaf organizmas perdirba \xc4\xaf \xc5\xa1lapal\xc4\x85. Ta\xc4\x8diau per ilgesn\xc4\xaf laik\xc4\x85 perteklinis amonio kiekis pakenkia \xc5\xbemogaus organizmui.\n_START_SECTION_\nAngliavandeni\xc5\xb3 apykaita\n_START_PARAGRAPH_\nOrganizmas gali tiesiogiai pasisavinti tiktai gliukoz\xc4\x99 ir fruktoz\xc4\x99, kuri\xc5\xb3 yra augal\xc5\xb3 sultyse ir kai kuriuose vaisiuose. Daugelis kit\xc5\xb3 angliavandeni\xc5\xb3 i\xc5\xa1 prad\xc5\xbei\xc5\xb3 turi b\xc5\xabti suskaidyti \xc4\xaf monosacharidus, o egzoti\xc5\xa1kesni monosacharidai\xc2\xa0\xe2\x80\x93 paversti gliukoze._NEWLINE_Gyv\xc5\xabn\xc5\xb3 organizmai nesugeba sintetinti angliavandeni\xc5\xb3 i\xc5\xa1 anglies dioksido. Tik augalai geba juos sintetinti i\xc5\xa1 atmosferos CO\xe2\x82\x82 ir H\xe2\x82\x82O, vykstant sud\xc4\x97tingai reakcijai\xc2\xa0\xe2\x80\x93 fotosintezei._NEWLINE_Sud\xc4\x97tingesni angliavandeniai suskyla \xc4\xaf gliukoz\xc4\x99, kuri \xc4\xafsiurbiama \xc4\xaf krauj\xc4\x85. Gliukoz\xc4\x97s lygis kraujyje visada pastovus (0,10\xe2\x80\x930,12\xc2\xa0%). Jos kiek\xc4\xaf reguliuoja insulino ir gliukagono sistema. Gliukoz\xc4\x97s perteklius kraujyje virsta gyv\xc5\xabniniu krakmolu\xc2\xa0\xe2\x80\x93 glikogenu, kuris kaupiasi kepenyse ir raumenyse. Kai gliukoz\xc4\x97s tr\xc5\xabksta, j\xc4\x85 atskelia i\xc5\xa1 glikogeno. Kai organizme tr\xc5\xabksta insulino, susergama sunkia liga\xc2\xa0\xe2\x80\x93 cukriniu diabetu.'